b'\n_START_ARTICLE_\nNelj\xc3\xa4s internationaali\n_START_SECTION_\nHistoria\n_START_PARAGRAPH_\nNelj\xc3\xa4s internationaali joutui vaikeaan kriisiin jo elokuussa 1939, kun Adolf Hitler ja Josef Stalin jakoivat Keski- ja It\xc3\xa4-Euroopan vaikutuspiireihins\xc3\xa4 Molotov\xe2\x80\x93Ribbentrop-sopimuksessa. Sopimuksen j\xc3\xa4lkeen Saksa pystyi vapaasti hy\xc3\xb6kk\xc3\xa4\xc3\xa4m\xc3\xa4\xc3\xa4n Puolaan samalla kun Neuvostoliitto sai lis\xc3\xa4aikaa valmistautuakseen sotaan Saksaa vastan. Trotskin ajatus, ett\xc3\xa4 Neuvostoliitto byrokraattisesta rappeutumisestaan huolimatta oli ty\xc3\xb6v\xc3\xa4envaltio, jota piti puolustaa sodassa kapitalistimaita vastaan, joutui vastatuuleen. Internationaalin merkitt\xc3\xa4vin osasto, yhdysvaltalainen Sosialistinen ty\xc3\xb6v\xc3\xa4enpuolue, hajosi Trotskia tukevaan enemmist\xc3\xb6\xc3\xb6n ja Max Shachtmanin johtamaan suuntaukseen. T\xc3\xa4st\xc3\xa4 sai alkunsa my\xc3\xb6hemmin \xe2\x80\x9dkolmantena leirin\xc3\xa4\xe2\x80\x9d (Third Camp) tunnettu suuntaus, joka v\xc3\xa4itti hylk\xc3\xa4\xc3\xa4v\xc3\xa4ns\xc3\xa4 sek\xc3\xa4 ensimm\xc3\xa4isen (l\xc3\xa4ntisen kapitalismin) leirin ett\xc3\xa4 \xe2\x80\x9dsosialististen maiden\xe2\x80\x9d muodostaman toisen leirin puolustamisen._NEWLINE_Stalinin agentin toimeenpanema Trotskin murha elokuussa 1940 vei Nelj\xc3\xa4nnelt\xc3\xa4 internationaalilta keskushahmon. Kaikesta huolimatta trotskilaiset olivat aktiivisia niin natsien miehitt\xc3\xa4m\xc3\xa4ss\xc3\xa4 Euroopassa kuin muissakin maanosissa. _NEWLINE_Trotski oli ennakoinut, ett\xc3\xa4 stalinistinen byrokratia ei kest\xc3\xa4isi sotaa ja ett\xc3\xa4 sodan seurauksena Neuvostoliitossa tapahtuisi uusi poliittinen vallankumous, joka palauttaisi neuvostojen vallan tai sitten maa palaisi kapitalismiin. Mutta sodan j\xc3\xa4lkeen stalinismi levisi vahvana joko neuvostoarmeijan voimin (It\xc3\xa4-Eurooppa) tai vallankumouksin (Kiina jne)._NEWLINE_Suhtautuminen uusiin yhteiskuntakokeiluihin jakoi j\xc3\xa4lleen Nelj\xc3\xa4nnen internationaalin kahteen p\xc3\xa4\xc3\xa4suuntaan, joista valtavirta (mm. Pierre Frankin, Ernest Mandelin ja Livio Maitanin johtama) jatkoi Nelj\xc3\xa4nnen Internationaalin nimell\xc3\xa4. Pierre Lambertin ja Gerry Healyn johtama v\xc3\xa4hemmist\xc3\xb6 ryhmittyi Kansainv\xc3\xa4liseksi komiteaksi Nelj\xc3\xa4nnen internationaalin uudelleenrakentamiseksi (ICFI). Mandel ja kumppanit pitiv\xc3\xa4t Trotskin lailla Neuvostoliittoa \xe2\x80\x9drappeutuneena ty\xc3\xb6v\xc3\xa4envaltiona\xe2\x80\x9d. Uusia stalinistien johtamia valtioita Mandel ja kumppanit kutsuivat \xe2\x80\x9dep\xc3\xa4muodostuneiksi ty\xc3\xb6v\xc3\xa4envaltioiksi\xe2\x80\x9d, aluksi tosin Josip Broz Titon Jugoslaviaa pelk\xc3\xa4st\xc3\xa4\xc3\xa4n \xe2\x80\x9dty\xc3\xb6v\xc3\xa4envaltioksi\xe2\x80\x9d, koska valtion poliittinen johto oli joutunut Stalinin ep\xc3\xa4suosioon._NEWLINE_Nelj\xc3\xa4s internationaali kohtasi viel\xc3\xa4 yhden suuren jaon, mutta yhdisti rivins\xc3\xa4 Euroopassa 1960-luvulla, jonka j\xc3\xa4lkeen on puhuttu j\xc3\xa4rjest\xc3\xb6st\xc3\xa4 nimelt\xc3\xa4 Nelj\xc3\xa4s internationaali (yhdistynyt sihteerist\xc3\xb6) (USFI). USFI:lla on ollut osastoja kaikilla mantereilla. Yhdistynyt sihteerist\xc3\xb6 dominoi Manner-Euroopan trotskilaista liikehdint\xc3\xa4\xc3\xa4. Pohjois- ja Etel\xc3\xa4-Amerikassa t\xc3\xa4ll\xc3\xa4 suuntauksella on ollut monia varteenotettavia kilpailijoita. Suomessa USFI:n kannattajaj\xc3\xa4rjest\xc3\xb6n\xc3\xa4 oli vuosina 1974-1979 Vallankumoukselliset kommunistit/Revolution\xc3\xa4ra kommunisterna (VK/RK)._NEWLINE_Alkuaikojen Nelj\xc3\xa4nnest\xc3\xa4 internationaalista erotettiin Max Schachtmanin kannattajien lis\xc3\xa4ksi my\xc3\xb6s Tony Cliffin kannattajat. Viimeksi mainittujen muodostama merkitt\xc3\xa4v\xc3\xa4 suuntaus varsinkin Euroopassa on International Socialist Tendency, jonka suurin puolue on brittil\xc3\xa4inen Socialist Workers Party. Suomessa t\xc3\xa4t\xc3\xa4 suuntausta on edustanut Sosialistiliitto. Puolueen perustajiin kuulunut Tony Cliff oli 1940-luvun lopulla yksi niist\xc3\xa4, joka v\xc3\xa4itti Neuvostoliiton olleen rappeutuneen ty\xc3\xb6v\xc3\xa4envaltion sijasta valtiokapitalistinen jo 1920-luvun lopulta alkaen. IS-suuntauksen lis\xc3\xa4ksi kaksi muuta merkitt\xc3\xa4v\xc3\xa4\xc3\xa4 trotskilaissuuntausta ovat niin ik\xc3\xa4\xc3\xa4n brittil\xc3\xa4isl\xc3\xa4ht\xc3\xb6inen Komitea ty\xc3\xb6v\xc3\xa4eninternationaalin puolesta (CWI) ja aiemmin mainittu USFI, jossa ranskankielisill\xc3\xa4 on merkitt\xc3\xa4v\xc3\xa4 asema.'